謝豈菴餉澄粉圓子
作者：張鎡
朝代：宋

paragraphs: 老蚌嘗聞生合浦，射彩飛芒互吞吐。
都緣晝夜兩跳丸，縈繞須彌照寰宇。
金鴉遠逐銀蟾蜍，傳孕億萬皆成珠。
荒寒海際人罕見，第取服用充珍娛。
吾宗皎皎青雲器，神餐玉方曾屢試。
細淘瓊粉滴成泥，幻出勻圓乃無異。
開奩驚睨未敢傾，蔗霜作伴眼爲明。
始知可助非時供，餦餭糜糗難爭衡。
當年魏珠徑寸照乘日，不聞堪鬻資人食。
漢臯所遇若鷄卵，解贈未竟佩亦失。
寒宵書窗黄葉鳴，焉有李白力士鐺。
敲冰然竹喚沙釜，未喜蟹目先蠅聲。
須臾湯沸投香顆，一顆光浮膩仍夥。
絕勝車載薏苡歸，誤與文犀遭譖禍。
但聞頗勞纖指功，慰饕塞饞那可窮。
從今休遣長須送，我自煨芋聽松風。